મુઘલોના જ સુબેદાર દ્વારા પરાજીત રાજા ભારમલે રાજ્ય અને પરિવારની રક્ષા કરવા અકબર સામે પોતાની દીકરી હરખાબાઇ કે જોધાબાઇ જોડે લગ્ન કરવાની ઓફર મૂકી. આ રીતે રાજા ભારમલે અકબરને આધીન થઇ પોતાના રાજ્યનો વહિવટ પાછો મેળવ્યો અને ભત્રીજા માનસિંહને અકબરના દરબારમાં પોતાના જામીન તરીકે મોકલ્યો. આ બનાવે અકબરને એક નવા માર્ગની પ્રતિતિ કરાવી. તેણે હવે યુદ્ધમાં ખુવારી વેઠવાને બદલે નાના નાના રાજપૂત રાજ્યોને યા તો વિશાળ મુઘલ સેના સાથે યુદ્ધ કરો યા તો પોતાની કોઇ દીકરી કે બહેનને પોતાના સાથે પરણાવી મુઘલોના સંબંધી અને આધીન બનીને વહીવટ કરો- એ બે શરતો મૂકી. મોટાભાગના રાજપૂત રાજાઓ વિશાળ મુઘલ સેના સાથે યુદ્ધ કરી ખુવાર થવાના બદલે પોતાની દીકરીઓ કે બહેનોને અકબર સાથે પરણાવી તેના આધિન થવા લાગ્યા અને આ રીતે મોટાભાગના રાજપૂત રાજ્યો અકબરની સલ્તનત હેઠળ આવ્યા. પણ મેવાડના સિસોદીયા વંશના રાજા રાણા પ્રતાપે પોતાના પૂર્વજોની જેમ કોઇપણ રીતે અકબરની આધીનતા સ્વીકારવાની ના પાડી દીધી.